Malayziya huquqni himoya qilish organlari aeroportlardagi immigratsion nazorat tizimini atayin buzganlikda gumon qilinayotgan 100dan ortiq chegara xizmati xodimlarini qo‘lga olishdi. Bu haqida The Straits Times gazetasi ma’lum qildi. Mamlakat bosh vaziri o‘rinbosari ichki ishlar vaziri Ahmad Zohid Hamidiyning ta’kidlanishicha, "qo‘lga olingan davlat xizmatchilarini jinoiy guruh moliyalashtirgan". Uning so‘zlariga ko‘ra, uch oyli operatsiya natijasida ushbu bandaning a’zolari ham hibsga olingan. Shu bilan birga IIV rahbari gumondorlarning nazorat tizimi faoliyatiga qay tariqa ta’sir o‘tkazganlariga aniqlik kiritmagan. Malayziyaning The Star gazetasi ma’lumotiga ko‘ra, gumon qilinayotganlarning asosiy qismi Kuala-Lumpur xalqaro aeroportida faoliyat yuritgan.